শনিবার বিকেলে ইডেনের ‘এল’ ব্লকের গ্যালারি থেকে তারস্বরে চিৎকার করছিল বছর পঁচিশের তরুণ। ‘বিরাট ভাই, বহত দূর সে আয়ে হ্যায়। এক অটোগ্রাফ দিজিয়ে না প্লিজ’।
পাশে দাঁড়িয়ে থাকা দুই তরুণী বারবার চেষ্টা করেও কিছুতেই মোবাইল ক্যামেরায় প্রিয় নায়কের ছবি তুলতে পারছিলেন না। হয় তিনি সতীর্থ কোনও ক্রিকেটারের আড়়ালে ঢাকা পড়ে যাচ্ছিলেন। অথবা ক্যামেরা ক্লিক করতেই তাঁর মুখ ঘুরে যাচ্ছিল অন্য দিকে।
ক্লাব হাউসের লোয়ার টিয়ারে শ’খানেক ভক্ত দাঁড়িয়েছিলেন তাঁকে এক ঝলক দেখবেন বলে। তাঁর অটোগ্রাফ নেওয়ার জন্য কেউ কেউ তো দড়িতে পেন-খাতা বেঁধে প্রস্তুত ছিলেন। যাতে ড্রেসিংরুমে ঢোকার সময় টুপ করে ওপর থেকে সামনে ঝুলিয়ে দেওয়া যায়।
সন্ধ্যায় ক্রিকেটারদের নিরাপত্তার দায়িত্বে থাকা জওয়ান ও পুলিশকর্মীদের মধ্যে আচমকাই হুড়োহুড়ি শুরু হয়ে গেল। তাঁদের আব্দার মেনে ছবি তোলার জন্য প্র্যাক্টিসের শেষে ড্রেসিংরুম থেকে বেরিয়ে এলেন তিনি। হাসিমুখে পোজ দিলেন। প্র্যাক্টিসের পাট চুকিয়ে টিমবাসে ওঠার সময় তাঁর নামে জয়ধ্বনি উঠল।
দেখে কে বলবে ইডেনে আজ, রবিবার বিরাট কোহলি নামছেন প্রতিপক্ষ দলের অধিনায়ক হিসাবে? এবং সেটাও ঘরের দল কলকাতা নাইট রাইডার্সের বিরুদ্ধে? বরং মানুষের উন্মাদনা যেন বিভ্রান্তি বাড়াচ্ছিল। ইডেনই কোহলির ঘরের মাঠ নয় তো? কলকাতার সমর্থন ভাগ হয়ে গিয়েছে কোহলির জন্যই।
শনিবার বিকেলে আরসিবি ক্রিকেটারেরা যখন প্র্যাক্টিস করলেন, একই সময়ে নেটে নেমে পড়়েছিলেন নাইটরাও। ঐচ্ছিক অনুশীলন থাকায় গৌতম গম্ভীর-রবীন উথাপ্পা’রা আসেননি। কিন্তু মণীশ পাণ্ডে ছিলেন। সুনীল নারাইন ছিলেন। কিন্তু মাঠে প্র্যাক্টিস দেখতে আসা শ’পাঁচেক ক্রিকেটপ্রেমী কেকেআর ক্রিকেটারদের নিয়ে কোনও আগ্রহই দেখালেন না। 
সব আকর্ষণের কেন্দ্রে একমাত্র কোহলি। চোট পাওয়া ডানকাঁধে স্ট্র্যাপ আর নেই। ৪৫ মিনিট নেটে ব্যাটিং করলেন। পিছনের গ্যালারিতে তখন ভিড় জমে গিয়েছে। 
 
কেকেআর শিবিরেও যেন বার্তা পৌঁছে গেল যে, রবিবার ইডেন শুধু নাইটদের নয়। কোহলিরও। জাতীয় দলের অধিনায়ক তথা ভারতীয় ক্রিকেটের হার্টথ্রবের জন্যও গলা ফাটাবে গ্যালারি। আরসিবি শিবিরেও যে ব্যাপারটা নিয়ে আলোচনা শুরু হয়ে গিয়েছে। দলের সঙ্গে কলকাতায় আসা এক কর্তা বলছিলেন, ‘‘গতবার এই ইডেনেই তো মহাকাব্যের জন্ম দিয়েছিল। কাটা হাত নিয়ে বিরাটের সেই ব্যাটিং কে ভুলতে পারে? ইডেন বরাবরই বিরাটকে পূর্ণ সমর্থন করেছে।’’
যাঁকে ঘিরে এই উন্মাদনা, সেই কোহলি নিজে ছিলেন খোশমেজাজে। গ্যালারির তরুণ ভক্তের চিৎকারে হাত নেড়েছেন। অটোগ্রাফ বিলিয়েছেন। কেকেআরের বিরুদ্ধে ম্যাচের আগে আজ বাঙালি খাবার দিয়ে মধ্যাহ্নভোজ সারার ইচ্ছাপ্রকাশ করেছেন। সিএবি’র এক পরিচিত কর্তাকে দেখামাত্রই বিরাট অনুরোধ করেছেন, চিংড়ির মালাইকারি ও ইলিশ পাতুরি খেতে চান। পছন্দের দুই পদ রবিবার দুপুরে টিমহোটেলে নিয়ে যাওয়ার জন্য সেই কর্তার কাছে আব্দারও করেছেন বিরাট। 
শনিবার প্র্যাক্টিসের পর ড্রেসিংরুমে পাস্তা, গ্রিল্‌ড চিকেন আর সিদ্ধ ডিম খেয়েছেন। তবে নাইট যুদ্ধে নামার আগে বাঙালি ভোজ সারতে চান কোহলি।